Sak a 9
Wãn to la d tõe n segl d mens tigissã yĩnga?
Y sã n zãmsda Biiblã ne a Zeova Kaset soaba, tõe tɩ y modgdame n segend zãmsgã nand t’a wa. Bãng-y tɩ y sã n dat n dɩ tigissã me yõod sõma, y segd n deng n segla y menga. Y sã n maand woto n pa vaandẽ, na n naf-y lame n yɩɩda.
Yãk-y wakatã la zĩig ning y sẽn na n zĩnd n zãmsã. Wakat bʋg la y tõe n zãms sõma tɩ y yamã pa yuusi? Yi-beoog pĩnd nand tɩ y sɩng y tʋʋmã bɩ, bɩ yaa yʋngo, kambã sẽn wat n kẽ gãaga? Yãk-y sẽk zãmsgã yĩnga. Baa y pa tõe n zãms n kaoos bɩ y yãk tɩ zems y sẽn tõe, la y ra bas tɩ bũmb tiis-y ye. Bao-y zĩig bʋrg sẽn kaẽ, la y kiis y radio wã, televiziõ wã, wall y selilɛɛrã tɩ ra tiis-y ye. Y sã n pʋʋs n yaool n sɩng zãmsgã, na n sõng-y lame tɩ y yamã gãande, tɩ y tõog n zãms Wẽnnaam Gomdã sõma tɩ kẽ-yã.—Filip rãmba 4:6, 7.
Rẽeg-y sokr fãa leoore, la y segl y meng n wa tõog n leoke. Reng-y n karm-y zãmsgã gom-zugã, la y ges gom-zu-bõonesã sẽn tar loees ning ne gom-zugã. Ges-y fot-rãmbã, la sogsg nins sẽn kʋmsd zãmsgã. Woto na n sõng-y lame tɩ y zoe n bãng zãmsgã sẽn gomd bũmb ning yellã. Rẽ poor bɩ y karem sull fãa, la y gẽes sokrã leoore. Karm-y vɛrse rãmbã, la y bao bũmb ning sẽn be be n wilgdẽ tɩ b sẽn yeel sullã pʋgẽ wã yaa sɩdã. (Tʋʋma 17:11) Y sã n yã leoorã, bɩ y rẽeg gom-biis a wãn sẽn na n sõng-y tɩ y wa tõog n leok nana-nana. Woto, tigissã sasa y tõe n zẽka y nugu, n leok koɛɛg-koɛɛg ne y meng goama.
Y sã n dengd n zãmsd bũmb nins d sẽn na n yã tigissã sasa wã, y na n bãnga “bõn-paals” Biiblã pʋgẽ n paas y sẽn da zoe n mi wã.—Matɩe 13:51, 52.
Wãn to la y tõe n segl y meng tigissã yĩnga?
Bõe la y tõe n maan n tõogd n leokd sogsgã tigissã sasa?
mos_Latn mos_Latn mos_Latn mos_Latn mos_Latn mos_Latn mos_Latn mos_Latn